《送王晋予孝廉》
清代·成鹫

珠崖南望天水连，四州十县凌苍烟。山川云物钟南偏，地灵人杰佳气骈。

丘公海公相后先，千秋事业垂丹铅。定安宗伯称比肩，文章道德无轾轩。

后来继起多象贤，风流儒雅何翩翩。君家奕世科名联，趋庭家学推渊源。

雄才挺出牛女躔，读书万卷超言诠。藻思逸韵如涌泉，弱毫跃跃多所宣。

文成万选誇青钱，一朝姓字人争传。金鞍白马跨锦鞯，鹿鸣宴罢先著鞭。

朝辞五岭暮幽燕，看花直到金台边。倾城祖饯车骈阗，骊歌唱彻还管弦。

天风吹上孝廉船，珠江日出锦帆悬。道旁观者争垂涎，男儿得志非偶然。

旧游老我山中禅，相逢车笠私相怜。海上白鸥曾往旋，升沉回首成天渊。

行矣努力勿复言，长安大道直如弦。上林花发春正妍，故山容我高枕眠。

大鹏奋翼摩苍天，鹪鹩一枝聊自全。故人许我来埽门，旧社重游还有缘。

多异山中茅数椽，期君过桥看种莲。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。